1967 йылда Буранғол ауылының ҡатын-ҡыҙҙар советы рәйесе итеп һайлана. Уның башланғысы менән башҡорт халҡының боронғо йолалары тергеҙелә, яңы байрамдар ойошторола. «Һаумыһығыҙ, ауылдаштар!», «Килендәр һәм ҡәйнәләр», «Ҡарға бутҡаһы», «Өлгөлө ҡайны һәм ҡәйнә», «Өлгөлө килен», «Өлгөлө йорт», «Бәпес туйы», «Йәгеҙ әле, килендәр!», «Шәжәрә», урам, сәскә, дарыу үләндәре байрамдары, герой әсәләрҙе, тол ҡатындарҙы, һуғыш һәм хеҙмәт ветерандарын, йәш ғаиләләрҙе, хаҡлы ялға сыҡҡандарҙы хөрмәтләү тантаналарын үткәреү матур ғәҙәткә инеп китә. Ул үткәргән Ҡаҙ өмәһен ҡарарға Мәскәүҙән данлыҡлы журналист Василий Песков килә. «Ауыл туйы» байрамы буйынса төшөрөлгән фильм халыҡ-ара кинофестивалдә күрһәтелә. 1978 йылда «Ҡарға бутҡаһы» байрамы буйынса Буранғолда Бөтә республика семинары ойошторола. 1988 йылда Үҙәк телевидение «Һаумыһығыҙ, ауылдаштар!» тигән документаль фильм күрһәтте.